ORDE do 21 de decembro de 2007 pola que se declara, de xeito provisional, como espazo natural de interese local o espazo natural de Voutureira, no concello de San Cibrao das Viñas.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 14/01/2008

A Lei 9/2001, do 21 de agosto, de conservación da natureza, recoñece os espazos naturais de interese local como unha das categorías nas que se clasifican os espazos naturais protexidos. O artigo 17 desta lei define os espazos naturais de interese local como aqueles espazos que se atopan integrados dentro dun concello e que polas súas singularidades sexan merecentes dalgún tipo de protección dos seus valores naturais.
A declaración dun espazo natural de interese local é competencia da Consellería de Medio Ambiente e Desenvolvemento Sostible, por solicitude do concello onde se atope este espazo natural, sendo responsable o concello da súa xestión. Así mesmo, a declaración dun espazo natural de interese local non comporta a súa inclusión na Rede galega de espazos protexidos.
A regulación dos espazos naturais de interese local recollida na Lei 9/2001, do 21 de agosto, foi desenvolvida polo Decreto 124/2005, do 6 de maio, polo que se regula a figura do espazo natural de interese local e a figura do espazo privado de interese natural. O artigo 4 deste decreto recolle a posibilidade que ten a Consellería de Medio Ambiente e Desenvolvemento Sostible de declarar, de xeito provisional, un espazo natural de interese local por un prazo non superior a dous anos, debendo presentar dentro deste prazo o concello promotor, como requisito imprescindible para a declaración definitiva do espazo natural de interese local, o plan de conservación deste espazo.
O 7 de marzo de 2007 tivo entrada na Dirección Xeral de Conservación da Natureza desta consellería a solicitude do Concello de San Cibrao das Viñas para a declaración da zona denominada Voutureira, na parroquia de Soutopenedo, situada ao noroeste deste concello, como espazo natural de interese local. O Concello de San Cibrao das Viñas xuntoulle á súa solicitude unha memoria que cumpre e se axusta ao establecido no artigo 3.3º do Decreto 124/2005, do 6 de maio. Unha vez recibida esta solicitude, emitiu o Servizo Provincial de Conservación da Natureza, en Ourense, o pertinente informe ao respecto, no que se daba conta do interese paisaxístico, etnográfico e arqueolóxico que presenta o lugar de Voutureira, sendo merecentes de protección as singularidades que presenta esta zona.
Esta orde ten por obxecto declarar, de xeito provisional, o espazo de Voutureira, no concello de San Cibrao das Viñas, como espazo natural de interese local, unha vez constatadas as singularidades que presenta este espazo natural que o fan merecente da protección dos seus valores naturais.
Polo exposto, no uso das atribucións que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Declaración provisional do espazo natural de interese local de Voutureira.
1. Por petición do Concello de San Cibrao das Viñas declárase, provisionalmente e por un prazo máximo de dous anos, como espazo natural de interese local o espazo natural de Voutureira, integrado dentro do termo municipal deste concello.
2. Durante o prazo da declaración provisional do espazo natural de Voutureira como espazo natural de interese local e como requisito imprescindible para que se produza a súa declaración definitiva como espazo natural de interese local, o Concello de San Cibrao das Viñas deberá de achegar á Consellería de Medio Ambiente e Desenvolvemento Sostible o Plan de conservación deste espazo.
No caso de que o Concello de San Cibrao das Viñas non achegue o Plan de conservación do espazo natural de Voutureira no prazo sinalado, teráselle por desistido da súa solicitude de declaración deste espazo natural como espazo natural de interese local, producíndose, desde ese momento, a extinción dos efectos da declaración provisional do espazo natural de interese local de Voutureira.
Artigo 2º.-Réxime de protección preventiva.
1. A declaración provisional do espazo natural de interese local de Voutureira comporta a aplicación do réxime de protección preventiva recollido no artigo 25 da Lei 9/2001, do 21 de agosto, de conservación da natureza.
2. Os aproveitamentos e os usos dos bens e recursos incluídos dentro do espazo natural de interese local de Voutureira levaranse a cabo de maneira que resulten compatibles coa conservación dos valores que motivaron a súa declaración.
Artigo 3º.-Límites.
A extensión e límites do espazo natural de interese local de Voutureira son os sinalados no anexo I desta orde.
Artigo 4º.-Xestión.
Será responsabilidade e competencia do Concello de San Cibrao das Viñas a xestión do espazo natural de Voutureira.
Artigo 5º.-Efectos.
1. A declaración provisional do espazo natural de Voutureira como espazo natural de interese local non leva aparellada a súa inclusión na Rede galega de espazos naturais protexidos.
2. A declaración provisional do espazo natural de Voutureira como espazo natural de interese local non implicará a asignación de recursos económicos da Xunta de Galicia para a súa xestión e conservación.
Artigo 6º.-Extinción.
1. Mediante orde do conselleiro de Medio Ambiente e Desenvolvemento Sostible poderase poñer fin aos efectos da declaración provisional do espazo natural de Voutureira como espazo natural de interese local se desaparecen as causas que motivaron a protección deste espazo e non fosen susceptibles de recuperación ou restauración.
2. Tamén se producirá a extinción dos efectos da declaración provisional do espazo natural de Voutureira como espazo natural de interese local no suposto recollido no número 2 do artigo 1º desta orde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de decembro de 2007.
Manuel Vázquez Fernández
Conselleiro de Medio Ambiente e Desenvolvemento Sostible
Ver referencia pdf "00900D008P022.PDF"